DECIZIA COMISIEI
din 11 februarie 2008
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2008) 421]
(Text cu relevanță pentru SEE)
(2008/105/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe, din care statele membre sunt autorizate să importe animale și produse primare de origine animală reglementate de această directivă, sunt condiționate de prezentarea, de către țările terțe implicate, a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și substanțe menționate de această directivă.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2) enumeră statele terțe care au prezentat un plan de monitorizarea a reziduurilor, care prevede garanțiile pe care acestea le oferă în conformitate cu cerințele directivei menționate anterior.
(3)
Belarusul, Canada, Insulele Falkland, Mauritius și Elveția au prezentat Comisiei planuri de monitorizare a reziduurilor privind animalele și produsele de origine animală care nu sunt menționate în cadrul anexei la Decizia 2004/432/CE. Evaluarea acestor planuri și informațiile suplimentare obținute de Comisie oferă garanții suficiente în ceea ce privește monitorizarea reziduurilor din aceste țări terțe pentru animalele și produsele vizate. Prin urmare, animalele și produsele de origine animală în cauză trebuie incluse pe lista pentru aceste țări terțe din anexa la decizia menționată anterior.
(4)
În plus, Elveția a prezentat Comisiei un plan de monitorizare a reziduurilor privind mierea, pentru care este aplicabilă în prezent o limitare „țări terțe care utilizează pentru producția de alimente numai materii prime provenind din țări terțe care au primit acordul”. Evaluarea acestui plan și informațiile suplimentare obținute de Comisie oferă garanții suficiente în vederea îndepărtării respectivei limitări. Prin urmare, nota de subsol care menționează limitarea respectivă trebuie ștearsă din anexa la Decizia 2004/432/CE.
(5)
Etiopia, Republica Islamică Iran și Surinam au prezentat Comisiei planuri de monitorizare a reziduurilor pentru anumite animale și produse de origine animală. Evaluarea acestor planuri și informațiile suplimentare obținute de Comisie oferă garanții suficiente în ceea ce privește monitorizarea reziduurilor din aceste țări terțe pentru animalele și produsele vizate. Prin urmare, animalele și produsele de origine animală în cauză trebuie incluse pe lista pentru Etiopia, Republica Islamică Iran și Surinam din anexa la Decizia 2004/432/CE.
(6)
Belize, Columbia, Kenya, Oman și Zimbabwe, care sunt în prezent menționate pentru anumite animale sau produse de origine animală în anexa la Decizia 2004/432/CE, nu au prezentat Comisiei planurile de monitorizare a reziduurilor solicitate pentru câteva dintre aceste animale și produse de origine animală. Prin urmare, înscrierile privind animalele și produsele de origine animală în cauză trebuie șterse de pe lista pentru aceste țări terțe din anexa la decizia menționată anterior. Țările terțe în cauză au fost informate cu privire la acest aspect.
(7)
Eritreea, Israel și Tunisia, care sunt în prezent menționate pentru anumite animale și produse de origine animală în anexa la Decizia 2004/432/CE, nu au prezentat Comisiei planurile de monitorizare a reziduurilor solicitate pentru câteva dintre aceste animale și produse de origine animală, deoarece în prezent nu s-au realizat exporturi de astfel de animale sau produse de origine animală din țări terțe în cauză către Comunitate. Prin urmare, înscrierile privind animalele și produsele de origine animală în cauză trebuie șterse de pe lista pentru aceste țări terțe din anexa la Decizia 2004/432/CE. Țările terțe în cauză au fost informate cu privire la acest aspect.
(8)
Ucraina, care este în prezent menționată pentru ecvidee cu limitarea „export de ecvidee vii pentru sacrificare (numai animale destinate producției de alimente)” în anexa la Decizia 2004/432/CE, nu a prezentat Comisiei planul de monitorizare a reziduurilor solicitat. În plus, inspecțiile Oficiului Alimentar și Veterinar au relevat deficiențe majore în ceea ce privește testarea ecvideelor vii în țara terță în cauză. Prin urmare, înscrierea relevantă pentru Ucraina trebuie ștearsă din lista inclusă în anexa la respectiva decizie. Autoritățile țării terțe în cauză au fost informate cu privire la acest aspect.
(9)
Africa de Sud, care este în prezent menționată pentru anumite animale sau produse de origine animală în anexa la Decizia 2004/432/CE, a prezentat Comisiei planurile de monitorizare a reziduurilor solicitate pentru aceste animale și produse de origine animală. Cu toate acestea, inspecțiile Oficiului Alimentar și Veterinar au relevat deficiențe majore în ceea ce privește punerea în aplicare a planului de monitorizare a reziduurilor pentru anumite animale sau produse de origine animală, dintre cele menționate în planuri. Pe baza acestora, Africa de Sud a solicitat ștergerea înregistrărilor privind animalele și produsele de origine animală de pe lista inclusă în anexa la respectiva decizie, cu excepția vânatului sălbatic și de crescătorie, inclusiv struții. Pentru aceste animale și produse de origine animală au fost primite garanții substanțiale.
(10)
Trebuie prevăzută o perioadă tranzitorie pentru loturile de animale și produsele de origine animală originare din Belize, Columbia, Eritreea, Israel, Kenya, Oman, Tunisia, Ucraina, Africa de Sud și Zimbabwe, care au fost expediate din aceste țări terțe în Comunitate înainte de data punerii în aplicare a prezentei decizii, pentru a ține cont de durata necesară pentru sosirea lor în Comunitate și a se evita orice perturbare a comerțului.
(11)
Prin urmare, Decizia 2004/432/CE ar trebui modificată în consecință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul anexei la prezenta decizie.
Articolul 2
Prin prezenta decizie, modificările listei din anexa la Decizia 2004/432/CE nu se aplică la loturile de animale și la produsele de origine animală originare din Belize, Columbia, Eritreea, Israel, Kenya, Oman, Tunisia, Ucraina, Africa de Sud și Zimbabwe, dacă importatorul acestor animale și produse poate demonstra că au fost expediate din țara terță în cauză și că ele erau în drum spre Comunitate înainte de data aplicării prezentei decizii.
Articolul 3
Prezenta decizie se aplică de la 1 martie 2008.
Articolul 4
Prezenta decizie se adresează statelor membre.
Adoptată la Bruxelles, 11 februarie 2008.